༄༅༅། །བླ་མ་སྐུ་གསུམ་གྱི་ཚེ་སྒྲུབ་བསྡུས་པ་ཨུཏྤལ་ཆུན་པོ་ཞེས་བྱ་བ་བཞུགས་སོ། །སྐུ་གསུམ་བླ་མའི་ཚོགས་ལ་འདུད༔ འཆི་མེད་གདམས་པ་ཨུཏྤ་ལའི༔ ཆུན་པོ་སྐལ་ལྡན་དོན་དུ་བསྟན༔ དབེན་ཞིང་ཉམས་དགའི་གནས་མཆོག་ཏུ༔ དཀྱིལ་འཁོར་མཆོད་པ་ལེགས་པར་བཤམ༔ ས་མ་ཡ༔ ན་མོཿ བདག་སོགས་མཐའ་ཡས་འགྲོ་བ་སེམས་ཅན་ཀུན༔ ངོ་བོ་རང་བཞིན་ཐུགས་རྗེ་དབྱེར་མེད་པར༔ སྐུ་གསུང་ཐུགས་ཀྱི་བདག་ཉིད་རྩ་བ་གསུམ༔ དཀོན་མཆོག་གསུམ་ལ་གུས་པས་སྐྱབས་སུ་མཆི༔ ཡེ་གྲོལ་གདོད་མའི་གནས་ལུགས་མ་རྟོགས་ཤིང༔ འཁོར་བར་ཁ་འབྱམས་མ་གྱུར་དྲིན་ཆེན་རྣམས༔ སྐུ་གསུམ་ས་ཐོབ་ཕྱིར་དུ་སྨོན་འཇུག་གི༔ བྱང་ཆུབ་སེམས་མཆོག་དམ་པ་བསྐྱེད་པར་བགྱི༔ ཧཱུྃཿ མ་རིག་འབྱུང་པོ་བར་ཆད་རྩོམ་པའི་ཚོགས༔ དམིགས་མེད་སྤྲོས་མཐའ་བྲལ་བའི་དབྱིངས་སུ་དེངས༔ བདེ་ཆེན་རབ་འབར་ཐིག་ལེའི་དཀྱིལ་འཁོར་ཆེ༔ གཉིས་མེད་ནམ་མཁའ་རྡོ་རྗེས་ཀུན་ནས་སྲུངས༔ སྣོད་བཅུད་རྣམ་པར་དག་པའི་བྱིན་ཆེན་ཕོབ༔ སྣང་སྲིད་བདེ་ཆེན་མཆོད་སྤྲིན་འཛད་པ་མེད༔ ཨོཾ་ཨཱཿཧཱུྃཿ བླ་མ་ཆོས་སྐུ་ལྟར་བསྒྲུབ་པ་ནི༔ ཨོཾཿ སེམས་ཉིད་ནམ་མཁའ་ལྟ་བུ་སྤྲོས་མཐའ་བྲལ༔ མ་རྟོགས་འགྲོ་ལ་སྙིང་རྗེ་ཀུན་ཏུ་སྣང༔ རྒྱུ་ཡི་ཡི་གེ་ཨཱཿདམར་འཕྲོ་འདུ་ལས༔ བདག་ཉིད་སྣང་བ་མཐའ་ཡས་ཚེ་དཔག་མེད༔ སྐུ་མདོག་དམར་པོ་འོད་འབར་མཚན་དཔེས་མཛེས༔ ཆོས་སྐུ་སྐྱོན་བྲལ་ཕྱག་གཉིས་མཉམ་བཞག་གིས༔ འཆི་མེད་ཚེ་བུམ་བདུད་རྩིའི་བཀང་བ་བརྟེན༔ ཞབས་གཉིས་རྡོ་རྗེའི་སྐྱིལ་ཀྲུང་པད་ཟླ་དང༔ རྨ་བྱའི་ཁྲི་ལ་ཞི་ཚུལ་ལྡན་པར་བཞུགས༔ གསང་ཡུམ་ན་བཟའ་དཀར་མོ་པད་ཕྲེང་དང༔ ཚེ་བུམ་འཛིན་པ་བདེ་ཆེན་མཉམ་སྦྱོར་འཁྲིལ༔ ཞིང་ཁམས་ཡེ་ཤེས་རྒྱ་མཚོའི་ཕོ་བྲང་དུ༔ ཚེ་བདག་བླ་མ་ཡི་དམ་མཁའ་འགྲོ་དང༔ རྒྱལ་བ་སྲས་བཅས་དམ་ཅན་སྲུང་མའི་ཚོགས༔ སྒྱུ་འཕྲུལ་དྲྭ་བའི་རོལ་པ་ཆེན་པོར་གསལ༔ ཧཱུྃཿ བདེ་ཆེན་འགྱུར་མེད་དོན་གྱི་ཞིང་ཁམས་ནས༔ རིག་མཆོག་སྣང་མཐའ་འཁོར་བཅས་སྤྱན་འདྲེན་གཤེགས༔ སངས་རྒྱས་ཆོས་སྐུའི་ལྷ་ཚོགས་འཁོར་དང་བཅས༔ རིག་སྟོང་འདུ་འབྲལ་མེད་པའི་ངང་དུ་བཞུགས༔ ངོ་བོ་ཀ་དག་ཆོས་སྐུའི་དཀྱིལ་འཁོར་ལ༔ དོན་གྱི་ཞལ་མཇལ་གུས་པས་ཕྱག་འཚལ་ལོ༔ ཨོཾ་ཨཱཿཧཱུྃཿ མཆོད་བྱ་མཆོད་བྱེད་མཆོད་ཡུལ་རྣམ་དག་པའི༔ རང་བྱུང་དོན་གྱི་མཆོད་ཆེན་བླ་ན་མེད༔ཨོཾ་ཨཱཿཧཱུྃཿ ནམ་མཁའི་མཐའ་ཀླས་ཐུན་མོང་ཁྱད་པར་དང༔ བླ་མེད་ཕྱི་ནང་གསང་བའི་མཆོད་པའི་སྤྲིན༔ བླ་མ་ཆོས་སྐུའི་ཞིང་དུ་མཉེས་མཆོད་འབུལ༔ དགྱེས་བཞེས་སྒྲིབ་སྦྱངས་མཆོག་ཐུན་དངོས་གྲུབ་སྩོལ༔ཨོཾ་བཛྲ་ཨརྒྷཾ༴སོགས༔ ཤབྟ་རཱུ་པ༴སོགས༔ སྤརྴེ་མ་ཧཱ་སརྦ་པཉྩ་ཨ་མྲྀ་ཏ་མ་ཧཱ་རཀྟ་མ་ཧཱ་བ་ལིང་ཏ་ལ་ཁ་རཾ་ཁཱ་ཧི༔ ཧཱུྃཿ དྲི་མེད་རྣམ་དག་ཡེ་ཤེས་མཆོག་གི་སྐུ༔ བདུད་རྩི་ཆོས་ཀྱིས་འགྲོ་རྣམས་སྨིན་གྲོལ་མཛད༔ ཀུན་གཟིགས་བདེ་གཤེགས་ཐམས་ཅད་འདུས་པའི་དཔྱིད༔ འཆི་མེད་སྲོག་སྟེར་མགོན་ལ་ཕྱག་འཚལ་བསྟོད༔ ཐུགས་ཀར་ཟླ་བའི་དཀྱིལ་འཁོར་ཆ་གང་བའི་དབུས་སུ་ཨཱཿདམར་པོའི་མཐར༔ ཨོཾ་ཨ་མི་དྷེ་ཝ་ཧྲཱིཿཛྙཱ་ན་པུཎྱེ་ཨཱ་ཡུ་སིདྡྷི་ཧཱུྃ་བྷྲཱུཾཿ སེམས་ཉིད་ཡེ་ནས་ཚེ་མཐའ་ཡས༔ ནམ་མཁའ་ལྟ་བུར་འདུས་མ་བྱས༔ བླ་སྲོག་ཚེ་ཞེས་ཐ་སྙད་ཙམ༔ དོན་ལ་ཡེ་ཤེས་རྡོ་རྗེའི་ངང༔ ཀ་དག་དབྱིངས་སུ་འཁོར་འདས་ཀུན༔རོ་གཅིག་འགྱུར་མེད་ཐིག་ལེ་ཆེ༔ ལྷུན་གྲུབ་སྐུ་དང་ཡེ་ཤེས་ཀྱི༔ རང་བཞིན་མ་བཙལ་ཡེ་ནས་རྫོགས༔ཟུང་འཇུག་སྐུ་བཞིའི་བདག་ཉིད་དཔལ༔ ཆོས་སྐུའི་ཁྱད་ཆོས་གཞི་ལྡན་པའི༔ རིག་པ་འོད་གསལ་རང་བབས་འདི༔ སེམས་ཀྱི་དྲི་མས་མ་བསླད་བཞིན༔རང་གྲོལ་གསང་ལམ་ཟབ་མོར་བརྟེན༔འབྲས་བུ་ཆོས་སྐུའི་རྒྱལ་ས་རུ༔ ཚེགས་མེད་བདེ་བླག་ཉིད་དུ་ཕྱིན༔ བདག་གཞན་དོན་གཉིས་རླབས་ཆེན་འགྲུབ༔ རྗེས་སུ་རིག་སྟོང་དབྱེར་མེད་ངང༔ ཐུགས་སྲོག་སྙིང་པོ་དེ་ལ་བལྟ༔ སྐྱེ་མེད་ཡི་གེའི་སྒྲ་དབྱངས་སྒྲོགས༔ འོད་ཀྱིས་འཁོར་འདས་ཡོངས་ཁྱབ་ཅིང༔ སྲིད་ཞིའི་དཔལ་ཡོན་ཚེ་བཅུད་བསྡུས༔ཡི་གེའི་རྣམ་པར་ཡང་ཡང་བསྟིམ༔ སླར་ཡང་གཉུག་མའི་དོན་ལ་བཞག༔ འདི་ནི་ཤིན་ཏུ་སྤྲོས་མེད་པ༔ ཆོས་སྐུ་དོན་གྱི་སྒྲུབ་པ་ཡིན༔ སྤངས་བླང་རེ་དོགས་མེད་པ་ཡིས༔ཡེ་ཤེས་རྒྱ་མཚོའི་ཚེ་བསོད་ཐོབ༔བདེ་ལེགས་ཡོན་ཏན་རབ་ཏུ་འཕེལ༔ ས་མ་ཡཿ བླ་མ་ལོངས་སྐུ་ལྟར་བསྒྲུབ་པ་ནི༔ ཨཱཿ ཆོས་རྣམས་ཡེ་ནས་སྟོང་ཉིད་དེ་བཞིན་ཉིད༔ འགག་མེད་ཐུགས་རྗེ་འགྲོ་ལ་རྗེས་ཆགས་གར༔ ཧྲཱིཿ དཀར་འོད་ཀྱིས་དོན་བྱས་ཨུཏྤ་ལ༔ ཡོངས་གྱུར་འགྲོ་བའི་མགོན་པོ་སྤྱན་རས་གཟིགས༔ དཀར་པོ་ཞལ་གཅིག་ཕྱག་བཞི་ཞབས་སྐྱིལ་ཀྲུང༔ ཞི་ཚུལ་ཉམས་ལྡན་ལོངས་སྐུའི་ཆས་ཀྱིས་བརྒྱན༔ ཕྱག་བཞིའི་དང་པོས་ཐུགས་ཀར་ཐལ་མོ་སྦྱར༔ ལྷག་མས་ཤེལ་དཀར་བགྲང་ཕྲེང་པདྨ་བསྣམས༔ གསང་བ་ཡེ་ཤེས་དམར་མོ་གྲི་ཐོད་ཅན༔ དགྱེས་ཆགས་ཉམས་ལྡན་བདེ་བ་ཆེན་པོར་སྦྱོར༔ ཡེ་ཤེས་ལྔ་ལྡན་མཚན་རྫོགས་ཕོ་བྲང་དབུས༔ འོད་འབར་པདྨ་ཟླ་བའི་གདན་ལ་བཞུགས༔ རང་སྣང་རྣམ་དག་རི་བོ་པོ་ཊ་ལ༔ རྩ་གསུམ་དམ་ཅན་སྲུང་མའི་ཚོགས་དང་བཅས༔ བདེ་སྟོང་འགག་མེད་ཆུ་ཟླ་འཇའ་ཚོན་བཞིན༔ སྲིད་གསུམ་གནས་དག་སྐུ་གསུང་ཐུགས་སུ་ཤར༔ ཧཱུྃཿ ཕྱོགས་བཅུའི་ལོངས་སྐུའི་ཞིང་ཁམས་རབ་འབྱམས་ནས༔ སྤྱན་རས་གཟིགས་དབང་འཁོར་བཅས་སྤྱན་འདྲེན་གཤེགས༔ ལྷུན་གྲུབ་ལོངས་སྤྱོད་རྫོགས་སྐུ་འཁོར་དང་བཅས༔ བདེ་སྟོང་གཉིས་སུ་མེད་པའི་ངང་དུ་བཞུགས༔ རང་བཞིན་འགག་མེད་ལོངས་སྐུའི་དཀྱིལ་འཁོར་ལ༔ དག་གྲོལ་ཡེ་ཤེས་རྟོགས་པའི་ཕྱག་འཚལ་ལོ༔ ཨོཾ་ཨཱཿཧཱུྃཿ བདེ་སྟོང་ཆོ་འཕྲུལ་སྣང་སྲིད་སྣོད་བཅུད་ཀུན༔ རྡོ་རྗེ་སྔགས་ཀྱིས་མཆོད་ཚོགས་རྒྱན་ཀུན་སྤྲོ༔ ཨོཾ་ཨཱཿཧཱུྃ༔ ནམ་མཁའི་མཐའ་ཀླས་ཐུན་མོང་ཁྱད་པར་དང༔ བླ་མེད་ཕྱི་ནང་གསང་བའི་མཆོད་པའི་སྤྲིན༔ བླ་མ་ལོངས་སྐུའི་ཞིང་དུ་མཉེས་མཆོད་འབུལ༔ དགྱེས་བཞེས་སྒྲིབ་སྦྱང་མཆོག་ཐུན་དངོས་གྲུབ་སྩོལ༔ ཨོཾ་བཛྲ་ཨརྒྷཾ༴སོགས༔ ཤབྟ་རཱུ་པ༴སོགས༔ སྤརྴེ་མ་ཧཱ་པཉྩ་ཨ་མྲྀ་ཏ་མ་ཧཱ་རཀྟ་མ་ཧཱ་བ་ལི ངྟ་ལ་ཁ་རཾ་ཁཱ་ཧི༔ ཧཱུྃཿ ཟླ་རྒྱས་མདོག་ཅན་ལོངས་སྤྱོད་རྫོགས་པའི་སྐུ༔ཚད་མེད་ཐུགས་རྗེས་འགྲོ་ཀུན་རྗེས་སུ་འཛིན༔ གནས་ངན་དོང་སྤྲུགས་སྤྲུལ་པ་དཔག་ཡས་འཕྲོ༔ སྤྱན་རས་གཟིགས་དབང་མཆོག་ལ་ཕྱག་འཚལ་བསྟོད༔ ཐུགས་ཀར་ཟླ་བ་རྒྱས་པའི་དལ་སྟེང་པདྨ་དཀར་པོའི་དབུས་སུ་ཧྲཱིཿཡིག་གི་མཐར༔ ཨོཾ་མ་ཎི་པདྨེ་ཧཱུྃཿཨཱཿཡུ་སིདྡྷི་ཧྲཱིཿ ཡིད་ཆོས་ཕུང་ཁམས་དབང་པོ་དྲུག༔ ཚོགས་ཡུལ་ཉོན་མོངས་མུ་བཞི་དང་༔ སྐྱེས་གནས་རྟོག་པ་གནས་དག་པ༔ ཡེ་ནས་ཞི་ཁྲོ་རིག་འཛིན་ལྷ༔ མ་བསྐྱེད་གདན་གསུམ་ཚང་བའི་དལ༔ སྲིད་གསུམ་སངས་རྒྱས་ཞིང་ཁམས་ལ༔ གྲགས་སྟོང་སྔགས་ཀྱི་སྒྲ་དབྱངས་སྒྲོགས༔བདེ་སྟོང་བརྗོད་མེད་གཉུག་མའི་ངང༔གསང་སྔགས་ཆུ་བོའི་རྒྱུན་བཞིན་བཟླ༔ སྐབས་སུ་སྒོ་གསུམ་མངོན་ཞེན་ལྡོག༔སྐུ་གསུང་ཐུགས་སུ་ཤེས་པའི་ངང༔ རོ་མ་རྐྱང་མ་ཀུན་འདར་མ༔ འཁོར་ལོ་ལྔ་དང་བཅས་པ་གསལ༔རྟེན་ཆོས་རྡོ་རྗེའི་གྲོང་ཁྱེར་དུ༔ བརྟེན་པ་དྭངས་མ་ལྔ་འདུས་དབུས༔ མི་ཤིགས་ཐིག་ལེ་ཆོས་ཀྱི་སྐུ༔ཡེ་ཤེས་རང་བཞིན་ཆེན་པོར་གནས༔ གཡོ་བ་ཉིན་ཞག་ཕྲུག་གཅིག་ལ༔ ཉི་ཁྲི་ཆིག་སྟོང་རྒྱུ་བ་ཀུན༔རྔུབ་པ་ཨོཾ་དང་གནས་པ་ཨཱཿ ཕྱིར་འབྱུང་ཧཱུྃ་གི་སྔགས་སུ་བཟླ༔ སྣང་སྲིད་ཐམས་ཅད་བདེ་ཆེན་ཞིང༔ཡེ་ཤེས་དྲྭ་བའི་རོལ་པར་བལྟ༔ སླར་ཡང་ཧཱུྃ་གི་འདུ་འཕྲོ་ལས༔ རྒྱལ་རྣམས་གསང་གསུམ་ཚེ་ཡི་བཅུད༔ ལྷ་ཀླུ་འགྲོ་བའི་ལོངས་སྤྱོད་དཔལ༔ འབྱུང་བའི་ཡི་གེ་འོད་འབར་བཅས༔ བདེ་སྟོང་རླུང་གིས་ནུས་པས་ལེན༔ འཁོར་ལོའི་ལྟེ་བར་ཡང་ཡང་བསྟིམ༔ ཤེས་རབ་ཨ་ཤད་མེའི་རྣམ་པས༔ སྒྲིབ་པ་ཐམས་ཅད་བསྲེགས་ཏེ་མཆོད༔ ཐབས་མཆོག་ཧཾ་གི་བདུད་རྩི་ཡིས༔ དབང་དང་དགའ་བ་སྟོང་པ་བཞིའི༔ ཆོས་ཉིད་བསམ་མི་ཁྱབ་པ་ཡི༔ འོད་གསལ་མངོན་སུམ་མཐོང་བར་འགྱུར༔ ས་མ་ཡཿ བླ་མ་སྤྲུལ་སྐུ་ལྟར་བསྒྲུབ་པ་ནི༔ ཧཱུྃཿ རང་བྱུང་མཐའ་བྲལ་ཀ་དག་གཉུག་མའི་ངང༔ མ་འགག་བརྩེ་ཆེན་ལྷུན་གྲུབ་ཡོངས་ལ་ཁྱབ༔ རྒྱུ་ཡི་ཡི་གེ་ཕྱག་མཚན་འོད་ཟེར་ལས༔ རྒྱལ་བ་མཆོད་ཅིང་འགྲོ་བའི་སྒྲིབ་པ་སྦྱངས༔ ཕྱི་སྣོད་རྣམ་དག་རྔ་ཡབ་དཔལ་རིའི་ཞིང༔ ནང་བཅུད་སེམས་ཅན་དཔའ་བོ་རྣལ་འབྱོར་མ༔ ཡེ་ཤེས་ལྔ་མདངས་གཞལ་ཡས་ཁང་གི་དབུས༔ རིན་ཆེན་པདྨ་ཉི་ཟླའི་གདན་སྟེང་དུ༔ རང་སེམས་ཕྱག་མཚན་ཡོངས་གྱུར་སྐད་ཅིག་གིས༔ སྲས་བཅས་རྒྱལ་བའི་མཁྱེན་བརྩེ་ནུས་པའི་གཏེར༔ པད་འབྱུང་དཀར་དམར་མདངས་ལྡན་ཞི་མ་འཁྲོ༔ ཕྱག་གཡས་རྡོ་རྗེ་རྩེ་ལྔ་ཐུགས་ཀར་གཏོད༔ གཡོན་པས་མཉམ་བཞག་བྷནྡྷ་ཚེ་བུམ་བསྣམས༔ ཞབས་གཉིས་རྒྱལ་པོ་རོལ་པའི་སྟབས་ཀྱིས་བཞུགས༔ གསང་གོས་ཕུ་དུང་ཟ་བེར་མཐིང་ཤམ་དང༔ ཆོས་གོས་དམར་པོ་རིན་ཆེན་ཚོགས་ཀྱིས་བརྒྱན༔ དབུ་ལ་པདྨའི་མཉེན་ཞུ་མཛེས་ལྡན་གསོལ༔ ཚེ་དབང་ཕྱག་རྒྱ་ལྷ་ལྕམ་གཡོན་ནས་འཁྲིལ༔ ཕྱོགས་བཞིར་ཚེ་ལྷ་ཡུམ་བཞི་མགྱོགས་མ་དང༔ རྩ་གསུམ་རབ་འབྱམས་ཏིལ་གང་རྒྱས་བཞིན་གཏམས༔ སྣང་སྟོང་སྒྱུ་མའི་རོལ་གར་གསལ་དག་བརྟན༔ ཐུགས་སྲོག་འོད་ཀྱིས་དབྱིངས་ནས་ཡེ་ཤེས་དབབ༔ ཧཱུྃཿ ཨོ་རྒྱན་ཡུལ་གྱི་ནུབ་བྱང་མཚམས༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཕྱིར༔ བྱིན་གྱིས་བརླབ་ཕྱིར་གཤེགས་སུ་གསོལ༔ གུ་རུ་པདྨ་སིདྡྷི་ཧཱུྃཿ འགྲོ་འདུལ་སྤྲུལ་པའི་སྐུ་མཆོག་འཁོར་དང་བཅས༔ སྣང་སྟོང་རོ་གཅིག་ངང་དུ་བརྟན་པར་བཞུགས༔ ཐུགས་རྗེ་རྩོལ་མེད་གང་འདུལ་སྤྲུལ་པ་སྐུའི་དལ༔ རབ་མོས་དད་གུས་ངང་ནས་ཕྱག་འཚལ་ལོ༔ ཨོཾ་ཨཱཿཧཱུྃཿ རབ་འབྱམས་ཞིང་ན་བདེ་གཤེགས་དགྱེས་པའི་རྫས༔ མཆོད་སྤྲིན་འཛད་མེད་དངོས་དང་བློ་ཡིས་སྤྲུལ༔ ཨོཾ་ཨཱཿཧཱུྃཿ ནམ་མཁའི་མཐའ་ཀླས་ཐུན་མོངས་ཁྱད་པར་དང༔ བླ་མེད་ཕྱི་ནང་གསང་བའི་མཆོད་པའི་སྤྲིན༔ བླ་མ་སྤྲུལ་སྐུའི་ཞིང་དུ་མཉེས་མཆོད་འབུལ༔ དགྱེས་བཞེས་སྒྲིབ་སྦྱངས་མཆོག་ཐུན་དངོས་གྲུབ་སྩོལ༔ ཨོཾ་བཛྲ་ཨརྒྷཾ༴སོགས༔ ཤབྟ་རཱུ་པ༴སོགས༔ སྤརྴེ་མ་ཧཱ་སརྦ་པཉྩ་ཨ་མྲྀ་ཏ་རཀྟ་བྷ་ལིང་ཏ་ལ་ཁ་རཾ་ཁཱ་ཧིཿ ཧཱུྃཿ རྒྱལ་བ་སྲས་བཅས་ཕྲིན་ལས་གཅིག་བསྡུས་པ༔ གང་འདུལ་དེར་འཚམས་མཛད་པ་མཐའ་ཡས་སྟོན༔ པདྨ་འབྱུང་གནས་རྩ་གསུམ་བདག་ཉིད་ཆེ༔ སྐུ་གསུང་ཐུགས་ཡོན་ཕྲིན་ལས་དཔལ་ལ་བསྟོད༔ ཐུགས་ཀར་ཉི་མའི་དལ་ལ་ཤེལ་གྱི་རྡོ་རྗེའི་ལྟེ་བར་འཇའ་ཚོན་གྱི་དགའ་འཁྱིལ་གཡས་སུ་འཁོར་བའི་དབུས་སུ་ཧཱུྃ་ཡིག་དམར་པོའི་མཐར་སྔགས་ཀྱིས་བསྐོར་བར་དམིགས༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃཿ ཨཱ་ཡུ་ཥེ་ཎི་ཛཿསརྦ་སིདྡྷི་ཕ་ལ་ཧོཿ སྣང་བ་ལྷ་ཡི་ཁྱེར་སོ་ནི༔ གསལ་བརྟན་དག་པའི་ཚད་དང་ལྡན༔སྒྲ་གྲགས་སྔགས་ཀྱི་ཁྱེར་སོ་ནི༔ རྐྱེན་བྲལ་ཆུ་བོའི་རྒྱུན་བཞིན་བཟླ༔དྲན་རྟོགས་ཐུགས་ཀྱི་ཁྱེར་སོ་ནི༔ ཡེ་གྲོལ་བདེ་གཤེགས་སྙིང་པོའི་དོན༔ གཉུག་མའི་ཡེ་ཤེས་ངང་དུ་འཇོག༔ ཕྲ་རགས་དུ་མར་རྩལ་སྦྱང་དང༔ འོད་ཀྱི་ཕོ་ཉས་དོན་བྱེད་ནས༔ སྲིད་ཞིའི་ཚེ་དཔལ་འགུགས་པ་སོགས༔ དམིགས་པའི་གནད་ལ་མཁས་པར་བྱ༔ སླར་ཡང་སྣང་གྲགས་ཐམས་ཅད་ཀུན༔ རྡོ་རྗེ་འབྲུ་གཅིག་ཉིད་དུ་བསྒོམས༔ སྤྲོ་བསྡུས་འོད་ཀྱི་དོན་གཉིས་བྱས༔ བར་ཆད་རྐྱེན་སྣང་ཞི་བ་དང་༔ སྣང་སྲིད་དབང་བསྡུས་ཟིལ་གནོན་ནས༔ ཧེ་རུ་ཀ་དཔལ་བདག་གྱུར་བསམ༔དེ་ལྟར་བླ་མེད་ཡང་གསང་ལུགས༔ རིམ་གཉིས་རྣལ་འབྱོར་ཟབ་མོ་ཡི༔ ཚེ་སྒྲུབ་ཨུཏྤ་ཆུན་པོ་འདི༔ དམ་ལྡན་བུ་ལ་གཅིག་བརྒྱུད་སྤེལ༔ ས་མ་ཡཿ དེ་ནས་བདུད་རྩི་ཚོགས་མཆོད་ནིཿ འབྱོར་ཚད་དམ་རྫས་ཚོགས་པར་བཤམས༔ཧཱུྃ་ཧཱུྃཿ རྨད་བྱུང་ཟླ་གསང་དོན་གྱི་དཀྱིལ་འཁོར་འདིར༔ བདག་གཞན་རླབས་ཆེན་བསོད་ནམས་ཚོགས་བསགས་ལ༔ བར་གཅོད་འབྱུང་པོ་མ་རིག་བགེགས་ཀྱི་སྡེ༔ ཉེ་བའི་ཕྱོགས་སུ་མ་འདའ་ཕྱིར་དེངས་ཤིག༔ ཨུ་ཙ་ཏ་ཡ་ཕཊཿ སྣོད་བཅུད་བདུད་རྩིའི་རོལ་པར་ཡེ་དག་ཀྱང༔ མ་རྟོགས་འགྲོ་བའི་གཙང་སྨེ་བསལ་བའི་ཕྱིར༔ ཨ་ཤད་མེ་དང་ཧཾ་ཡིག་བདུད་རྩིའི་ཆུ༔ དག་པ་རླུང་གིས་ཤིན་ཏུ་རྣམ་དག་གྱུར༔ བདེ་སྐྱོང་དུམ་གཅིག་མཆོག་གི་སྣོད་བཟང་པོར༔ བདེ་སྟོང་ཟག་མེད་བདུད་རྩིའི་སྤྲིན་ཆེན་འཁྲིགས༔ བདེ་གཤེགས་སྐུ་གསུམ་ཞིང་བཞུགས་རྒྱལ་བ་རྣམས༔ བདེ་ཆེན་དགའ་བའི་གཉེས་པའི་རྫས་སུ་སྤྲོ༔ ཨོཾ་ཨཱཿཧཱུྃཿམ་ཧཱའ་ག་ན་ཙཀྲ་བཛྲ་ས་ཕ་ར་ཎ་ཁཾཿ ཧཱུྃཿ བཀོད་པ་ཕུལ་བྱུང་ཞིང་ཁམས་བདེ་བ་ཅན༔ ཚེ་དང་ཡེ་ཤེས་དཔག་མེད་འོད་མཐའ་ཡས༔ ཕྱོགས་བཅུའི་སངས་རྒྱས་བྱང་སེམས་འཁོར་དང་བཅས༔ ལོངས་སྤྱོད་ཚོགས་ལ་སྤྱན་འདྲེན་གཤེགས་སུ་གསོལ༔ གནས་ཀྱི་མཆོག་གྱུར་རི་བོ་པོ་ཊ་ལ༔ ཐུགས་རྗེའི་རང་གཟུགས་འཕགས་པ་སྤྱན་རས་གཟིགས༔ བགྲངས་ཡས་བྱང་སེམས་འཕགས་པའི་འཁོར་དང་བཅས༔ ལོངས་སྤྱོད་ཚོགས་ལ་སྤྱན་འདྲེན་གཤེགས་སུ་གསོལ༔ ཟང་མདོག་དཔལ་རི་པདྨ་འོད་ཀྱི་ཞིང༔ སྐྱབས་གནས་ཀུན་འདུས་གུ་རུ་རིན་པོ་ཆེ༔ དཔའ་བོ་མཁའ་འགྲོ་རིག་འཛིན་འཁོར་དང་བཅས༔ ལོངས་སྤྱོད་ཚོགས་ལ་སྤྱན་འདྲེན་གཤེགས་སུ་གསོལ༔ མཐའ་བྲལ་རང་སྣང་དག་པ་ཕྱོགས་བཅུའི་ཞིང༔ རྩ་གསུམ་ནོར་བདག་དམ་ཅན་སྲུང་མ་སོགས༔ ཡེ་ཤེས་རྒྱ་མཚོ་མ